**PRESSEMEDDELELSE**  
WOW PARK  
Billund, den 15. maj

**Datoen er på plads:  
Nu åbner kæmpe oplevelsespark i Billund**

**Ventetiden er forbi, og børn og barnlige sjæle kan nu se frem til at boltre sig i trætoppene i den 28 hektar store WOW PARK, som slår dørene op til oplevelsesvirksomhedens anden lege- og forlystelsespark i Billund torsdag den 11. juni. Parken bliver den største af slagsen i Danmark.**

Børnenes hovedstad kan se frem til at blive en stor oplevelsesattraktion rigere, når WOW PARK endelig slår dørene op i Billund torsdag den 11. juni kl. 12.00. WOW PARK er et outdoorkoncept, hvor hovedattraktionen er leg i naturen. Parken rummer flere end 100 legeaktiviteter såsom trætop-huse og hængebroer i op til 14 meters højde, gigantiske hoppenet med kæmpebolde, underjordiske huler, kæmpeslynger og svævebaner, der er monteret nænsomt om træernes stammer.

Det er brødrene Jacob Hindhede og Aage Hindhede, der står bag WOW PARK, som i dag råder over en park i Skjern med mere end 35.000 årlige besøgende, og nu udvider brødrene således konceptet med endnu en oplevelsespark i størrelsesordenen 28 hektar.

- *Vi glæder os naturligvis over udsigterne til at blive en del af det store oplevelsestilbud, der findes i Billund i dag ­– her byder vi ind med et unikt skovkoncept, som adskiller sig fra de øvrige tilbud i området. I WOW PARK Skjern har vi udviklet konceptet og gjort os en masse erfaringer, som vi kan bruge i parken i Billund. Her folder vi vores drømme endnu mere ud med en væsentligt større park og med ambitionerne i top på alle parametre,* forklarer medstifter og adm. direktør i WOW PARK, Jacob Hindhede.

Det er legeminderne fra baghaven på barndomsgården Gl. Hindhede, der har inspireret brødrene til at starte WOW PARK, som har til formål at genskabe kontakten til naturen og gøre det sjovt for både vildbasser og voksne at lege sammen i skoven.

*- Med WOW PARK har vi skabt et helt nyt og unikt univers, hvor store og små leger og lærer i skoven, mens de bevæger sig i legeuniverser i trækronerne, under jorden og i skovbunden. Vi har set utallige forvandlinger af folk, der troede, de var for gamle til at lege, som pludselig er dem, der griner allerhøjest. Sådan er det i parken i Skjern, og sådan bliver det også i Billund i endnu større målestok,* forklarer Jacob Hindhede.

**Styr på sikkerheden**

WOW PARK, der tidligere på året blev fremhævet af britiske The Guardian som en af Europas førende, bæredygtige familieattraktioner, skulle oprindeligt have slået dørene op til åbningsweekend den 8. maj, men som så meget andet satte corona en stopper for festlighederne. Det afholder dog ikke brødrene fra at markere åbningen torsdag den 11. juni ved et intimt arrangement med deltagelse fra en række særligt inviterede samt skolebørn, der skal hjælpe med at klippe det røde bånd til parkens 100 legeaktiviteter, inden dørene officielt åbnes for parkens første gæster – naturligvis med sundhedsmyndighedernes retningslinjer for øje.

- *WOW PARK råder heldigvis over et areal svarende til knap 40 fodboldbaner og størstedelen af vores aktiviteter foregår udendørs med rig mulighed for at holde afstand til både vores dygtige personale og andre gæster. Det skal være trygt og sikkert at besøge WOW PARK, og derfor holder vi os hele tiden opdaterede omkring myndighedernes anbefalinger og tilpasser os herefter,* lyder det fra Jacob Hindhede, som fortsætter:

- *Coronaperioden har desuden betydet, at vi har haft en ekstraordinær mulighed for at gennemteste vores udvidede koncept gennem besøg af legebørn fra alderen 2 til 102 år, der alle er kommet med overvældende feedback. Nu glæder vi os endnu mere til at dele oplevelsen med vores gæster, når vi endelig kan slå dørene op.*

WOW PARK i Billund slår dørene op for de første gæster torsdag den 11. juni kl. 12.00.

**For yderligere information, kontakt venligst:**

* Jacob Hindhede, medstifter og adm. direktør WOW PARK, tlf. dir. 3010 2603 og mail [jacob@wowpark.dk](mailto:jacob@wowpark.dk)
* Presseservice: Sanne Nørbjerg, Publicity, tlf. dir. 2343 0044 og mail [sanne@publicity.dk](mailto:sanne@publicity.dk)

Læs mere på [www.wowpark.dk](http://www.wowpark.dk)